Αντλώντας στοιχεία από τα παρακάτω κείμενα και σε συνδυασμό με τις ιστορικές σας γνώσεις, να αναφερθείτε:

1) στη δομή και 2) στο χαρακτήρα του κόμματος των Φιλελευθέρων

**ΚΕΙΜΕΝΟ Α΄**

«… Την διαδικασίαν ιδρύσεως του νέου κόμματος την έβλεπε ως ακολούθως. Σχηματισμός, πρώτον, κοινοβουλευτικής ομάδος εκ των βουλευτών των οποίων αι ιδέαι θα συνέπιπτον με τας ιδικάς του. Η κοινοβουλευτική ομάς θα προέβαινεν εις την οργάνωσιν πολιτικού συλλόγου διακλαδουμένου καθ΄ όλον το κράτος, δηλαδή εις την δημιουργίαν τοπικών κομματικών πυρήνων, επί των οποίων θα εστηρίζετο η οργάνωσις του νέου κόμματος. Αφού ιδρύετο το κόμμα, θα κατηρτίζετο το πρόγραμμα με βάσιν τάς αρχάς, τας οποίας εξήγγειλε δια του λόγου του. Και εις το σημείον αυτό δεν απεμακρύνεντο της πεπατημένης. Το νέον κόμμα θα ήτο κόμμα στελεχών, εξ υπαρχής, όμως δεσμευμένων υπό των προγραμματικών αρχών, τας οποίας είχε μόνος του συλλάβει, και αναγνωριζόντων αυτόν ως αδιαμφισβήτητον αρχηγόν. Ας σημειωθεί ότι, μέχρι της 5ης Σεπτεμβρίου, ο Ελευθέριος Βενιζέλος ηρνείτο να αποδεχθή την ηγεσίαν κόμματος ιδρυθέντος υπό δεκάδος βουλευτών και βαπτισθέντος «κόμμα Φιλελευθέρων». Διότι ήθελε να έχη και επ’ αυτού απόλυτον την πρωτοβουλίαν και ελευθέρας τας κινήσεις. Τους ανεγνώρισεν ως στελέχη του νέου κόμματος τους βουλευτάς αυτούς και συνεφώνησεν εις τον τίτλον, αλλ’ αφού κατέστησε δημοσία γνωστάς τας αρχάς, τας οποίας θα εφήρμοζεν, ώστε να δεσμεύση όλους όσους θα τον περιεστοίχιζον..»

*Γρηγόριος Δάφνης, Τα ελληνικά πολιτικά κόμματα, εκδ. Γαλαξίας, Αθήνα 1961, σ. 114*

**ΚΕΙΜΕΝΟ Β΄**

Το κόμμα των φιλελευθέρων θα είναι το πρώτο σύγχρονο κόμμα στην Ελλάδα, αν και η συνοχή του στηριζόταν στη χαρισματική προσωπικότητα του Βενιζέλου. Ο Βενιζέλος προσπάθησε να φτιάξει ένα «εθνικό κόμμα» απέναντι στα προσωπικά κόμματα των πελατειών που υπήρχαν ως τότε. Στόχος του είναι να δημιουργήσει ένα δίκτυο από φιλελεύθερες λέσχες, που θα λειτουργούν και μετά το τέλος της εκλογικής περιόδου και θα συμμετέχουν στον ορισμό υποψηφίων. Πρόκειται για μια νέα αντίληψη και το κόμμα του θα είναι το πρώτο κόμμα στην Ελλάδα με οργανώσεις βάσης και κομματικό μηχανισμό.

Ο Βενιζέλος επιθυμούσε ένα σύγχρονο αστικό κόμμα. Όμως, παρά την επιθυμία του, οι αντιδράσεις θα είναι τόσο μεγάλες, ώστε να διατηρηθούν κατά βάση οι οργανωτικές δομές της ολιγαρχικής περιόδου. Απέναντι στην αντίσταση των «τζακιών» θα έπρεπε να αντιπαραθέσει μια λαϊκή κινητοποίηση. Δεν το ήθελε όμως αυτό. Αναγκάστηκε λοιπόν να βρει ένα modus vivendi (=τρόπο συνύπαρξης) με τα «τζάκια». Οι τοπικισμοί και οι διαιρέσεις δυσκόλεψαν πολύ το έργο του Βενιζέλου και η σύνθεση που ονειρευόταν ήταν εξαιρετικά δύσκολο να επιτευχθεί.

Ο Βενιζέλος επιθυμεί ένα κόμμα υπεράνω τάξεων και για αυτό αρνείται να του δώσει έναν σαφή ιδεολογικό χαρακτήρα. Το βασικό γι’ αυτόν είναι η οικονομική ανάπτυξη της χώρας σε ένα κλίμα κοινωνικής ειρήνης. Αντίθετος σε κάθε συνολική αμφισβήτηση, επιχειρεί να παρουσιάσει το κράτος ως τον υπέρτατο κοινωνικό διαιτητή που μπορεί να δώσει απαντήσεις στα συγκρουσιακά προβλήματα της κοινωνίας.

Μ. Κοππά, Η συγκρότηση των κρατών στα Βαλκάνια (19ος αιώνας). Τρεις και μια περιπέτειες,

εκδ. Λιβάνη, Αθήνα 2002, σελ. 286-287

**ΚΕΙΜΕΝΟ Γ΄**

Η Αναθεωρητική Βουλή, αφού περάτωσε τις εργασίες της γύρω στο σύνταγμα και ψήφισε τα στρατιωτικά νομοσχέδια για την εκ βάθρων αναδιοργάνωση των ενόπλων δυνάμεων (ξένη εκπαιδευτική αποστολή, ανανέωση του οπλισμού, προμήθεια νέων μονάδων του στόλου μεταξύ των οποίων και ή αγορά του ισχυρού για την εποχή του θωρηκτού «Αβέρωφ») διαλύθηκε και προκηρύχθηκαν νέες εκλογές για τις 12 Μαρτίου 1912.

Όσοι από τούς βουλευτές των Φιλελευθέρων της Αναθεωρητικής Βουλής έδειξαν ανεξαρτησία γνώμης σε κεφαλαιώδη θέματα του κοινωνικού και τού εκπολιτιστικού βίου όπως ήταν το αγροτικό, το εργατικό ή το γλωσσικό, ήσαν εναντίον της διάλυσης της Βουλής, γιατί είχαν αντιληφθεί ότι ό Βενιζέλος δεν θα τούς επαναπροσλάμβανε στους κομματικούς του συνδυασμούς, επειδή σχεδίαζε να επιβάλει σιδηρά πειθαρχία μέσα στο κόμμα, καταργώντας την πολιτική και ιδεολογική πολυφωνία.

Τάσου Βουρνά, Ιστορία της Σύγχρονης Ελλάδας 1909-1940, σελ. 103-104, εκδ. αφων Τολίδη.

**ΚΕΙΜΕΝΟ Δ΄**

«Στις κομματικές τους οργανώσεις οι Φιλελεύθεροι ακολούθησαν νέους δρόμους. Άρχισαν στην Αθήνα με την ίδρυση της φιλελεύθερης λέσχης, η οποία προκάλεσε φθόνο στους αντιβενιζελικούς, επειδή η διοίκηση της λέσχης διαχειριζόταν η ίδια τα έσοδα. Σε ορισμένες εκλογικές περιφέρειες φαίνεται ότι οι τοπικές οργανώσεις των Φιλελευθέρων αντιστάθηκαν στην περαιτέρω αύξηση των εξουσιών του κέντρου με την ίδρυση της λέσχης. Για τους συντηρητικούς αυτή η προσπάθεια να δημιουργηθούν σύγχρονες κομματικές οργανώσεις ήταν πάντα σκάνδαλο. Το 1936 ο Γεώργιος Βλάχος, εκδότης της έγκριτης εφημερίδας Καθημερινή, στη νεκρολογία του για το Βενιζέλο αναφέρθηκε με ιδιαίτερα υποτιμητικό τρόπο στις λέσχες των Φιλελευθέρων. Το 1917 η λέσχη επανιδρύθηκε στο πλαίσιο της αναδιοργάνωσης του κόμματος »

*G. Hering, Τα πολιτικά κόμματα στην Ελλάδα, 1821 – 1936, τόμος Β’, εκδ. ΜΙΕΤ, Αθήνα 2006, σελ. 810*